Rudolf Breitscheid

Rudolf Breitscheid (født 2. november 1874 i Köln, død 24. august 1944 i konsentrasjonsleiren Buchenwald) var en ledende politiker i det tyske sosialdemokratiske partiet SPD og delegat til riksdagen under Weimarrepublikken.

Breitscheid var sønn av en bokhandler i Köln. Han gikk på gymnas der og studerte siden økonomi ved universitet i München og Marburg. Han disputerte til doktorgrad i 1898. Fra 1898 til 1905 arbeidet han som redaktør og korrespondent for aviser med liberal bakgrunn. Mellom 1903 og 1912 var han med i liberale politiske grupper, men sluttet seg dette året til SPD. I 1917 gikk han videre til det mer venstreorienterte USPD, som bestod av krigsmotstandere fra SPD.  

Etter en oppsplittelse av USPD, var Breitscheid med i den gruppen som i 1922 gikk tilbake til SPD. Han var riksdagsmann, SPD-gruppens talsmann i utenrikssaker og medlem i den tyske delegasjonen til Folkeforbundet. 

Etter at Adolf Hitler og nazistene kom til makten i 1933, flyktet Breitscheid til Frankrike sammen med sin venn Rudolf Hilferding.Wilfried Gottschalch, biografi i Neue Deutsche Biographie lest 8. februar 2015 I 1941 ble Breitscheid og Hilferding arrestert i Marseille av Gestapo og internert i konsentrasjonsleiren Buchenwald. 

Presise detaljer om Breitscheids siste år er vanskelig å få tak i, så de nærmere omstendighetene rundt hans død er uavklart. Ifølge nazi-kilder døde Breitscheid og KPD-lederen Ernst Thälmann under et bombeangrep. Når det gjelder Thälmann er det vist at dette ikke er riktig, slik at det kan være like feil i Breitscheids tilfelle. Som Thälmann kan han altså ha vært drept på ordre fra høyeste hold.

Breitscheidplatz med Kaiser-Wilhelm-Gedächtniskirche sentralt i Berlin er oppkalt etter ham, og i Kaiserslautern, Potsdam, Cottbus, LeverkusenRudolf-Breitscheid-Str., Leverkusen.com. og Dresden finner man gater som bærer navnet hans. 

Breitscheid er begravet på Südwestkirchhof Stahnsdorf i Brandenburg.

 Referanser 

 Eksterne lenker 


Kategori:Personer fra Köln
Kategori:SPD-politikere
Kategori:Tyskere fra andre verdenskrig
Kategori:Personer drept i andre verdenskrig
Kategori:Fanger i Buchenwald